BCP โชว์กำไร Q3 โต 36% แตะ 2.5 พันล้าน รับรู้รายได้ “โรงกลั่น-ขายก๊าซธรรมชาติ” พุ่ง
BCP โชว์กำไรไตรมาส 3/65 โต 36% แตะ 2.5 พันล้านบาท จากงวดเดียวกันของปีก่อน 1.8 พันล้านบาท รับรายได้ธุรกิจโรงกลั่น-พลังงานไฟฟ้า-ทรัพยากรธรรมชาติเพิ่มขึ้น ดันงวด 9 เดือนแรกกำไรสุทธิ 1.2 หมื่นล้านบาท เติบโต 106%
BCP โชว์กำไรไตรมาส 3/65 โต 36% แตะ 2.5 พันล้านบาท จากงวดเดียวกันของปีก่อน 1.8 พันล้านบาท รับรายได้ธุรกิจโรงกลั่น-พลังงานไฟฟ้า-ทรัพยากรธรรมชาติเพิ่มขึ้น ดันงวด 9 เดือนแรกกำไรสุทธิ 1.2 หมื่นล้านบาท เติบโต 106%
9 พ.ย. 2565

บริษัท บางจาก คอร์ปอเรชั่น จำกัด (มหาชน) หรือ BCP รายงานผลการดำเนินงานไตรมาส 3/65 และงวด 9 เดือนปี 65 มีกำไรสุทธิ ดังนี้

สำหรับผลการดำเนินงานไตรมาส 3/65 บริษัทมีกำไรสุทธิอยู่ที่ 2,470 ล้านบาท เพิ่มขึ้น 36% จากงวดเดียวกันของปีก่อน 1,820 ล้านบาท เป็นผลมาจากรายได้รวม 74,767 ล้านบาท เพิ่มขึ้น 57% จากงวดเดียวกันของปีก่อน 47,649 ล้านบาท
ทั้งนี้ เป็นผลมาจากรายได้กลุ่มธุรกิจโรงกลั่นและการค้าน้ำมัน 4,131 ล้านบาท เพิ่มขึ้น 118% จากงวดเดียวกันของปีก่อน 1,891 ล้านบาท ได้รับปัจจัยหนุนจากราคาน้ำมันดิบและราคาน้ำมันสำเร็จรูปในตลาดโลกปรับเพิ่มขึ้นอย่างมาก เนื่องจากอุปสงค์ที่ฟื้นตัวจากการผ่อนคลายมาตรการป้องกันโควิด-19 ทำให้กิจกรรมทางเศรษฐกิจและการเดินทางฟื้นตัวขึ้น
อีกทั้ง รายได้กลุ่มธุรกิจพลังงานไฟฟ้า 1,209 ล้านบาท เพิ่มขึ้น 3% จากงวดเดียวกันของปีก่อน 1,179 ล้านบาท ซึ่งรับรู้รายได้จากการขายไฟฟ้าปรับเพิ่มขึ้น โดยหลักมาจากการเปิดดำเนินการเชิงพาณิชย์ (COD) ของโรงไฟฟ้าพลังงานแสงอาทิตย์ในญี่ปุ่น 3 โครงการกำลังการผลิตตามสัญญารวม 65 เมกะวัตต์ และโครงการโรงไฟฟ้าพลังงานน้ำในสปป. ได้รับปัจจัยบวกจากการแข็งค่ามากขึ้นของเงินดอลลาร์สหรัฐฯ เมื่อเทียบกับเงินบาท อีกทั้งรับรู้กำไรจากการขายเงินลงทุนทั้งหมดในบริษัท Star Energy Group Holdings Pte. Ltd. (SEGHPL) 2,031 ล้านบาท
รวมถึงรายได้กลุ่มธุรกิจทรัพยากรธรรมชาติและพัฒนาธุรกิจใหม่ 6,064 ล้านบาท เพิ่มขึ้น 95% จากงวดเดียวกันของปีก่อน 3,112 ล้านบาท โดยมีรายได้จากการขายน้ำมันดิบและก๊าซสูงสุด เนื่องจากได้รับปัจจัยบวกจากราคาขายก๊าซธรรมชาติที่ปรับเพิ่มขึ้น
ขณะที่ผลการดำเนินงานงวด 9 เดือนแรกปี 65 มีกำไรสุทธิอยู่ที่ 12,102 ล้านบาท เพิ่มขึ้น 106% จากงวดเดียวกันของปีก่อน 5,868 ล้านบาท รับรายได้ขายและบริการเพิ่มจากทุกกลุ่มธุรกิจ